SKRIFTLIG FORESPØRGSEL E-0253/02

af Mihail Papayannakis (GUE/NGL) til Kommissionen

(6. februar 2002)

Om: Udslip af clophen fra det offentlige elektricitetsselskab DEI's kraftværk i Ajios Dimitrios Kozanis

Den 25. december 2001 skete der en eksplosion i en højspændingstransformator i DEI's kraftværk i Ajios Dimitrios Kozanis, som medførte udslip af giftige gasser såsom clophen og dioxin. Det blev konstateret, at to af de tre clophen-beholdere i kondensatorerne (hver kondensator indeholdt 20-30 kg clophen) var tomme, hvilket førte de ansvarlige frem til den konklusion, at der var sket udslip af dette farlige stof.

I henhold til direktiv 96/59/EF(1) om bortskaffelse af polychlorbiphenyler og polychlorterphenyler (PCB/PCT) sørger medlemsstaterne for, at der udarbejdes fortegnelser over apparater med et PCB-indhold på mere end 5 dm3, og sender Kommissionen en sammenfatning af disse fortegnelser senest tre år efter dette direktivs vedtagelse, og de opstiller planer for dekontaminering og/eller bortskaffelse af apparater, der er optaget i fortegnelserne, og de heri indeholdte PCB samt en skitseret plan for indsamling og efterfølgende bortskaffelse af apparater. De virkninger, som disse giftige stoffer kan risikere at få for den offentlige sundhed, har givet anledning til stor bekymring. Kommissionen bedes på denne baggrund besvare følgende:

Overholder de ansvarlige græske myndigheder det ovennævnte direktiv, og har de i henhold til direktiv 78/319/EØF(2) fremsendt en rapport om situationen vedrørende bortskaffelse af giftigt og farligt affald i Grækenland, og hvis ja, hvornår er denne rapport blevet fremsendt?

(1) EFT L 243 af 24.9.1996, s. 31.

(2) EFT L 84 af 31.3.1978, s. 43.

Svar afgivet på Kommissionens vegne af Margot Wallström

(2. april 2002)

Kommissionen deler fuldt ud det ærede medlems opfattelse med hensyn til vigtigheden af en sikker håndtering og bortskaffelse af udstyr, der indeholder polychlorbiphenyler (PCB). Som det ganske rigtigt påpeges, kræver artikel 4 i Rådets direktiv 96/59/EF af 16. september 1996 om bortskaffelse af polychlorbiphenyler og polychlorterphenyler (PCB/PCT), at medlemsstaterne udarbejder fortegnelser over apparater med et PCB-indhold på over fem liter og sender Kommissionen en sammenfatning af disse fortegnelser.

I april 2000 indledte Kommissionen en overtrædelsesprocedure mod Grækenland som følge af dette lands manglende overholdelse af artikel 4, stk. 1, og 11 i direktiv 96/59/EF, specielt for ikke at have indsendt en sammenfatning af fortegnelser over apparater, en plan for bortskaffelse af dette udstyr samt retningslinjer for indsamling og bortskaffelse af apparater, der ikke er medtaget i fortegnelserne. Som led i en brevveksling meddelte de græske myndigheder Kommissionen visse oplysninger. Dog skønnede denne, at disse oplysninger ikke var tilstrækkelige sammenholdt med de forpligtelser, der er fastlagt i direktivets artikel 4, stk. 1, og 11. Derfor besluttede Kommissionen den 20. december 2001 at indbringe sagen for Domstolen.

For så vidt angår gennemførelsen af Rådets direktiv 91/689/EØF af 12. december 1991 om farligt affald(1), indledte Kommissionen i september 1998 en overtrædelsesprocedure imod Grækenland som følge af dette lands manglende indgivelse af de oplysninger, der kræves i artikel 8, stk. 3, vedrørende anlæg, som varetager bortskaffelse og/eller nyttiggørelse af farligt affald. Denne sag er allerede blevet indbragt for Domstolen (sag nr. C-33/2001).

For så vidt angår rapporten om gennemførelse af direktivet om farligt affald (jf. Rådets direktiv 91/692/EØF af 23. december 1991 om standardisering og rationalisering af rapporterne om gennemførelse af en række miljødirektiver(2)), afgav de græske myndigheder den 21. november 2001 deres svar på det dertil hørende spørgeskema for perioden 1998-2000.

(1) EFT L 377 af 31.12.1991, s. 20.

(2) EFT L 377 af 31.12.1991, s. 48.